題成立道飛香閣
作者：鄒浩
朝代：宋

paragraphs: 碧池千畝紅蓮花，勅書樓下醇儒家。
躋民仁壽逢主聖，欣與萬邦無歎嗟。
六經變化天地闊，何處不可爲生涯。
只今耆域在庭戶，信手掇取皆靈芽。
氣運回環助調爕，各正性命逾塵沙。
是渠病愈我亦愈，紅蓮影裏薫風斜。
陰功乘香飛北極，上帝首肯羣仙誇。
贈之丹桂一千尺，攀條直上凌蒼霞。